Sklep I Up 714/2007
Sodna praksa Vrhovnega sodišča, 2008-05-14

sodne takse - dokazilo o plačilu - kazenska taksa

V primerih, kadar taksni zavezanec ne predloži sodišču tudi dokazila o plačilu takse (to je zavezanec storil šele v pritožbenem postopku), se po določbah 3. odstavka 29. člena v zvezi s 1. odstavkom 30. člena ZST izterja le kazenska taksa. Če iz potrdila izhaja, da je bila taksa plačana pravočasno, se izterja kazenska taksa v višini 10%.

Pritožbi se delno ugodi, izpodbijani sklep se spremeni tako, da je taksni zavezanec dolžan plačati namesto 79,30 EUR dolžne takse in 39,65 EUR kazenske takse, le kazensko takso v višini 10% pribitka na dolžno takso v znesku 7,93 EUR. Izvajalcu plačilnega prometa Novi Ljubljanski banki d.d., Ljubljana pa se naroča, da s transakcijskega računa taksnega zavezanca prenese znesek 7,93 EUR na vplačilni račun sodnih taks.

Z izpodbijanim sklepom je prvostopno sodišče na podlagi 30. člena Zakona o sodnih taksah (ZST-UPB1; Uradni list RS, št. 20/04) ugotovilo, da taksni zavezanec T. d.d. v predpisanem petnajstdnevnem roku od prejema naloga (opomina) ni plačal dolžne takse za sodbo v vrednosti 1000 točk. Na podlagi 5. odstavka 7. člena ZST v zvezi z 29. in 30. členom istega zakona je sodišče odločilo, da mora taksni zavezanec plačati dolžno takso v znesku 79,30 EUR in kazensko takso v znesku 39,65 EUR. Na podlagi 30. člena ZST je sodišče izvajalcu plačilnega prometa Novi Ljubljanski banki d.d., L. naročilo, da s transakcijskega računa taksnega zavezanca prenese znesek 118,95 EUR na vplačilni račun sodnih taks z opozorilom, da mora v primeru, če na transakcijskem računu taksnega zavezanca ni kritja, izvajalec plačilnega prometa blokirati njegova sredstva do višine 118,95 EUR, prenos pa izvršiti delno ali pa v celoti takoj, ko bo imel taksni zavezanec kakršnokoli kritje na transakcijskem računu.

Taksni zavezanec s pritožbo izpodbija sklep prvostopnega sodišča in navaja, da je nalog za plačilo sodne takse z dne 29.8.2007 prejel dne 6.9.2007. Sodno takso v višini 79,30 EUR je plačal že dne 11.9.2007, torej v okviru 15 dnevnega roka od vročitve naloga, o čemer prilaga dokazilo o plačilu in predlaga, da sodišče izpodbijani sklep razveljavi.

Iz sodnih spisov je razvidno, da je taksni zavezanec plačal takso za sodbo po nalogu (opominu), ki ga je prejel dne 31.8.2007 kot izhaja iz povratnice v spisu (in ne 6.9.2007, kot to zmotno navaja taksni zavezanec) dne 11.9.2007 v znesku 79,30 EUR, torej v predpisanem petnajstdnevnem roku, vendar sodišču ni predložil dokazila o plačilu.

V primerih, kadar taksni zavezanec ne predloži sodišču tudi dokazila o plačilu takse (to je zavezanec storil šele v pritožbenem postopku), se po določbah 3. odstavka 29. člena v zvezi s 1. odstavkom 30. člena ZST izterja le kazenska taksa. Če iz potrdila izhaja, da je bila taksa plačana pravočasno, se izterja kazenska taksa v višini 10%, vendar ne več kot 250 točk, če pa taksa ni bila plačana pravočasno, se izterja kazenska taksa po 2. odstavku 29. člena ZST. Ker je zavezanec takso plačal v roku, ni pa o tem predložil dokazila, mora plačati kazensko takso v višini 10 %. Zato je pritožbeno sodišče na podlagi 3. in 4. odstavka 30. člena ZST pritožbi delno ugodilo in izpodbijani sklep spremenilo tako, kot je razvidno iz dispozitiva tega sklepa. V preostalem delu pa je na podlagi 76. člena v zvezi z 1. odstavkom 82. člena Zakona o upravnem sporu (ZUS-1, Uradni list RS, št. 105/06 in 26/07 – sklep US) pritožbo zavrnilo.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.

Sklep I Up 418/2007, enako tudi I Up 419/2007